## Pravilnik o ustroju i vođenju registra koncesija

### NN 164/2004 (26.11.2004.), Pravilnik o ustroju i vođenju registra koncesija

# MINISTARSTVO FINANCIJA

2874

Na
temelju članka 8. Zakona o koncesijama (»Narodne novine«, broj 89/92), ministar
financija donosi

## PRAVILNIK

### O USTROJU I VOĐENJU REGISTRA KONCESIJA

I.
OPĆE ODREDBE

Članak
1.

Ovim
Pravilnikom propisuje se ustroj Registra koncesija i podnošenje prijava za upis
ugovora o koncesiji u Registar koncesija, sadržaj potrebne dokumentacije,
postupak provjere njezine potpunosti i ispravnosti, unos i pohranjivanje
podataka, dostupnost podataka, evidentiranje naknade te način zaštite i čuvanja
podataka u sustavu Registra koncesija.

II.
USTROJ, OBLIK I VOĐENJE REGISTRA KONCESIJA

Članak
2.

Registar
koncesija središnji je izvor informacija o svim koncesijama danima na području
Republike Hrvatske.

Registar
koncesija jedinstvena je elektronička evidencija ugovora o svim koncesijama
ugovorenim na području Republike Hrvatske.

Registar
koncesija prikuplja i evidentira podatke iz dokumentacije, pohranjuje podatke,
upravlja bazom podataka, osigurava dostupnost podacima te zaštitu baze podataka
i dokumenata pohranjenih u arhivi.

Registar
je javan.

Članak 3.

Registar
koncesija iz članka 2. stavak 3. ovoga Pravilnika ustroj­ava i vodi
Ministarstvo financija za potrebe utvrđivanja obu­­hvata korisnika koncesija u
Republici Hrvatskoj.

Poslove
vođenja Registra koncesija Ministarstvo financija može povjeriti drugoj pravnoj
osobi.

Članak
4.

U
Registru koncesija evidentiraju se podaci iz ugovora koje s korisnikom
koncesije sklopi Vlada Republike Hrvatske, odnosno mjerodavno ministarstvo, ili
izvršno tijelo županije, odnosno grada i općine.

Navedena
tijela obveznici su prema Registru koncesija.

U
Registru koncesija evidentiraju se ugovori o koncesijama kojima do dana
stupanja na snagu ovoga Pravilnika nije istekao rok trajanja koncesije te svi
ugovori koji će se sklopiti nakon stupanja na snagu ovoga Pravilnika.

III.
SUBJEKTI UPISA, OBVEZNIK I PODNOŠENJE DOKUMENTACIJE ZA UPIS

Članak
5.

Subjekti
upisa u Registar koncesija su obje strane potpisnice ugovora o koncesiji.

Upis u Registar koncesija obavlja se na papirnom mediju
na temelju ispunjenog obrasca UK – Prijava za upis ugovora o koncesiji, (dalje
u tekstu: prijava za upis), koji je sastavni dio ovoga Pravilnika (prilog 1).

Evidentiranje promjene podataka u Registru koncesija
obavlja se na papirnom mediju na temelju ispunjenog obrasca UPK – Prijava za
upis promjena ugovora o koncesiji (dalje u tekstu: prijava za upis promjena),
koji je sastavni dio ovoga Pravilnika (prilog 2).

Davatelj koncesije obveznik je podnošenja prijave za
upis i prijave za upis promjena.

Obrasci se moraju ispuniti čitko, tintanom ili
kemijskom olov­­kom. Obrasci prijava za upis i prijava za upis promjena
dostupni su na internetskoj stranici Ministarstva financija (www.mfin.hr).

 Članak 6.

Uz prijavu za upis prilaže se ugovor o koncesiji, u
izvorniku ili kao ovjeren preslik.

Ugovor o koncesiji s ispunjenom prijavom za upis
davatelj koncesije dužan je dostaviti u roku 7 (sedam) dana od dana
potpisivanja ugovora.

Svaka izmjena i dopuna, odnosno dodatak ugovora o
koncesiji prilaže se uz prijavu za upis promjena.

Prijavu za upis promjena davatelj koncesije dužan je
dostaviti radi promjene jednog ili više podataka koji su evidentirani u
Registru na temelju prijave za upis, i to u roku od 7 (sedam) dana od dana
nastanka promjene.

Prijavu za upis promjena davatelj koncesije dužan je
dostaviti radi utvrđivanja varijabilnog dijela naknade ili utvrđivanja naknade
ako se naknada određuje na temelju podataka o ostvarenom ukupnom prihodu ili
dobiti, do ugovorenog roka za plaćanje naknade.

U prijavi za upis promjena obvezno treba upisati
identifikacijski broj ugovora, podatke o davatelju koncesije i podatke na koje
se promjene odnose.

Članak 7.

Prijava za upis i druga dokumentacija podnose se
Registru koncesija kao preporučena pošiljka s povratnicom na adresu: Ministarstvo
financija, Katančićeva 5, 10 000 Zagreb.

Povratnica s upisanim datumom, ovjerena štambiljem i
potpisana od službene osobe Registra koncesija vraća se pošiljatelju.

IV.
PROVJERA DOKUMENTACIJE I UPIS PODATAKA

Članak
8.

Registar
koncesija obavlja vizualnu i logičku provjeru ispunjenosti svih elemenata u
prijavi za upis i prijavi za upis promjena za koje postoje podaci u ugovoru i
dodatku ugovora.

Ako se
provjerom utvrdi da u prijavi za upis ili prijavi za upis promjena nedostaje
neki podatak ili da neki od podataka ne odgovara podatku navedenom u ugovoru,
podnositelju se šalje obavijest o zaprimljenoj nepotpunoj i/ili netočnoj
dokumentaciji (prilog 3) radi dopune podataka, odnosno dostave nove prijave za
upis ili prijave za upis promjena.

Davatelj koncesije dužan je u roku 15 dana udovoljiti
zahtjevu za dopunu podataka, odnosno dostaviti novu prijavu za upis ili prijavu
za upis promjena.

Za dostavljenu nepotpunu ili netočnu dokumentaciju
smatra se kao da i nije podnesena Registru koncesija.

Članak 9.

Registar koncesija vodi se upisivanjem podataka u
registarski list.

Registarski se list sastoji od dva dijela. Prvi
sadrži sve podatke iz prijave za upis, a drugi sve podatke iz prijave za upis
promjena. Registarski je list po obliku i sadržaju istovjetan s prijavom za
upis, odnosno s prijavom za upis promjena.

Registarski list ima redni broj po redoslijedu
njegova otvaranja, a označavanje počinje od 00001.

U Registru koncesija evidentiraju se ugovori o
koncesiji na osnovi potpuno i točno ispunjene prijave za upis, a sve promjene
na osnovi potpuno i točno ispunjene prijave za upis promjena.

Registar koncesija obavještava subjekte upisa o upisu
ugovora o koncesiji u Registar koncesija dostavom obavijesti o upisu u Registar
koncesija (prilog 4) i dostavom ispisa podataka iz registarskog lista.

V. PLAĆANJE I EVIDENTIRANJE NAKNADE

Članak 10.

Koncesijsku naknadu korisnik koncesije plaća u skladu
s ugovorenim uvjetima iz ugovora o koncesiji.

U
Registru koncesija evidentira se je li korisnik koncesije podmirio sve svoje
obveze utvrđene ugovorom. Ako korisnik koncesije nije podmirio dug iz
prethodnog razdoblja, svakom sljedećom uplatom najprije se podmiruje zaostali
dug po redoslijedu dospijeća, i to tako da se prvo podmiruje iznos obračunane
zakonske zatezne kamate za pojedinu ratu, a zatim iznos rate.

Ako se
prije sklapanja ugovora plaća predujam, davatelj koncesije Registru koncesija
podnosi prijavu za upis radi određivanja računa za uplatu predujma. U prijavi
za upis, u slobodan prostor u zaglavlju, treba upisati »za avans«.

Nakon
potpisivanja ugovora davatelj koncesije dostavlja ugovor i ispunjenu prijavu za
upis promjena, u koju se obvezno upisuje identifikacijski broj ugovora, naziv
davatelja koncesije i datum sklapanja ugovora.

U Registru koncesija osigurava se evidencija o
plaćanju naknade koja je dostupna davatelju koncesije odnosno mjerodavnom
ministarstvu, ili izvršnom tijelu županije odnosno grada.

VI.
DOSTUPNOST PODATAKA

Članak
11.

Podaci
upisani u Registar koncesija dostupni su subjektima upisa u odnosne evidencije
na Internetu uz korištenje smart kartice. Pristup podacima preko Interneta
omogućen je dnevno svakoga dana u godini, osim u dane tehničkog održavanja
Registra koncesija. Informatičke i druge uvjete za dostupnost podacima Registar
koncesija objavljuje na Internetu.

Davatelju koncesije dostupan je pregled podataka iz
svih pojedinačnih ugovora o koncesiji za korisnike s kojima je sklopio ugovor o
koncesiji.

Korisniku koncesije dostupan je pregled podataka iz
svih njegovih ugovora o koncesiji.

Mjerodavnom ministarstvu i izvršnom tijelu županije
odnosno grada dostupan je pregled podataka iz svih pojedinačnih ugovora o
koncesiji na temelju kojih obavljaju nadzor nad ostvarivanjem koncesije.

U skladu s odredbama ovoga Pravilnika, oba subjekta
upisa mogu, na temelju pisanog zahtjeva i uz naknadu, od Registra koncesija
zahtijevati izdavanje ispisa podataka evidentiranih u Registru koncesija, a
koji se odnose na jedan ili više ugovora koje su ti subjekti sklopili.

Javni podaci iz Registra koncesija dostupni su, uz
naknadu, pravnim i fizičkim osobama te građanima preko Interneta na stranici
www.mfin.hr ili u Ministarstvu financija.

Javnim podacima smatraju se sljedeći podaci iz
Registra koncesija: naziv davatelja koncesije, matični broj davatelja
koncesije, naziv/ime korisnika koncesije, datum početka ostvarivanja koncesije,
datum isteka koncesije, naziv (vrsta) koncesije i lokacija koncesije.

VII.
POHRANJIVANJE PODATAKA

Članak
12.

Ugovor
o koncesiji, prijava za upis odnosno prijava za upis promjena i druga dokumentacija
o promjenama ugovora o koncesiji čine zbirku isprava koje se pohranjuju i
čuvaju u izvorniku u Ministarstvu financija.

VIII.
ZAŠTITA I ČUVANJE PODATAKA

Članak
13.

Registar
koncesija upravlja bazom podataka te osigurava zaštitu baze podataka i dokumenata
koji su pohranjeni u arhivi.

IX.
PRIJELAZNE I ZAVRŠNE ODREDBE

Članak
14.

Davatelj
koncesije dostavit će Registru koncesija ugovore o koncesiji, sklopljene prije
stupanja na snagu ovoga Pravilnika, u izvorniku ili kao preslik, te
specifikaciju ugovora o koncesiji (prilog 5) s upisanim podacima prema
elementima iz specifikacije.

Ako
ugovor i specifikacija ne sadrže sve podatke potrebne za upis u Registar
koncesija,

Registar
koncesija ovlašten je od davatelja koncesije zatražiti dopunu podataka u skladu
sa odredbama članka 8. ovoga Pravilnika.

Rok za
dostavu podataka je 60 dana od dana objave Pravilnika, i to preporučenom
poštanskom pošiljkom s povratnicom ili osobnom dostavom na adresu: Ministarstvo
financija, Registar koncesija, Katančićeva 5, 10 000 Zagreb.

Na
temelju dostavljenih ugovora, specifikacija i druge raspoložive dokumentacije
Registar koncesija ispunjava prijave za upis.

U
Specifikaciju iz stavka 1. ovoga članka upisuju se sljedeći podaci: naziv
davatelja koncesije, naziv korisnika koncesije, urudžbeni broj ugovora o
koncesiji, ukupno uplaćeni iznos naknade i iznos ukupno utvrđene obveze za
varijabilni dio naknade od dana sklapanja ugovora do dana slanja ili dostave
specifikacije u Registar, te iznos tekuće obveze za varijabilni dio naknade ako
su u vrijeme podnošenja specifikacije ispunjeni uvjeti iz ugovora za njezino
utvrđivanje. Ako uvjeti za utvrđivanje tekuće obveze za varijabilni dio nisu
ispunjeni, tada davatelj koncesije postupa u skladu s odredbom članka 6. stavak
5. ovoga Pravilnika.

Članak 16.

Ovaj
Pravilnik stupa na snagu danom objave u »Narodnim novinama«.

Klasa: 310-01/03-01/21
Urbroj: 513-12/04-1
Zagreb, 15. studenoga 2004.

Ministar financija
**Ivan** **Šuker****, dipl****. oec****.**, v. r.

if !supportEmptyParas endif

![](dodatni/349921.gif)
![](dodatni/349922.gif)
![](dodatni/349923.gif)
![](dodatni/349924.gif)
![](dodatni/349925.gif)
![](dodatni/349926.gif)
![](dodatni/349927.gif)
![](dodatni/349928.gif)

Pravilnik, NN 164/2004-2874
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)